**Käsikirjavaliokunnan mietintö 1/2014 edustaja-aloitteesta 2/2014**

**Vaihtoehtojen lisääminen avioliittoon vihkimisen kaavaan tilanteissa, joissa toisella tai molemmilla vihittävistä on lapsia**

Asianumero 2014-00264

Markku Orsila, Antti Sipola ja Mika Nurmi ovat tehneet kirkolliskokoukselle edustaja-aloitteen vaihtoehtojen lisäämiseksi avioliittoon vihkimisen kaavaan tilanteissa, joissa toisella tai molemmilla vihittävistä on lapsia. Kirkolliskokous on täysistunnossaan 7. päivänä toukokuuta 2014 lähettänyt asian käsikirjavaliokuntaan. Käsikirjavaliokunta on pyytänyt asiasta perustevaliokunnan ja piispainkokouksen lausunnot. Lausunnot ovat mietinnön liitteenä. Käsikirjavaliokunta on kuullut asiantuntijana kirkkoneuvos Pirjo Pihlajaa kirkkohallituksesta ja jumalanpalveluselämän hiippakuntasihteeri Mika Mäntyrantaa Turun arkkihiippakunnasta.

1. **Edustaja-aloite**

Aloitteessa esitetään, että kirkolliskokous päättäisi valmistella kirkollisten toimitusten kirjaan lisämateriaalia sellaisia avioliittoon vihkimisiä varten, joissa jommallakummalla tai molemmilla vihittävistä on lapsia. Lisäaineisto huomioisi sekä lasten että vihittävien aikuisten tilanteen silloin, kun on kyse uusperheestä tai avoliitossa eläneestä parista, jolla on lapsia.

Aloitteen tarkoitus on lisätä lasten ja aikuisten yhteyttä uudessa perheessä ja ottaa lapset paremmin huomioon avioliittoon vihkimisen juhlassa.

Aloite sisältää ehdotuksen siitä, että kirkollisen avioliittoon vihkimisen kaavaan lisättäisiin nykyisten vihkikysymysten oheen lisäkysymyksiä. Kysymykset esitettäisiin vihkiparille ja ne koskisivat vihittävien sitoutumista toisen vihkikumppanin lapsiin. Aloitteen mukaan kysymykset voitaisiin esittää nykyisten vihkikysymysten jälkeen tai niiden edellä. Avioliiton vahvistamisen jälkeen myös vihittävien lapset voitaisiin kutsua siunattaviksi alttarille. Lisäksi aloitteessa ehdotetaan kirkollisten toimitusten kirjan rukousaineistoon lisättäväksi rukousta, jossa lapset otettaisiin huomioon.

1. **Perustevaliokunnan lausunto**

Perustevaliokunta pitää oikeana ja tärkeänä aloitteen tavoitetta ottaa huomioon avoliitossa tai uusperheessä elävät lapset ja aikuiset, huomioida heidän elämäntilanteensa ja rohkaista pariskuntia tulemaan kirkollisesti avioliittoon vihittäviksi.

Samalla valiokunta kuitenkin katsoo, ettei tavoitetta saavuteta lisäämällä kysymyksiä vihkikaavaan. Avioliitto on miehen ja naisen välinen keskinäinen sopimus. Lapset eivät ole avioliittoon vihkimisen osapuolia. Erityisesti eroperheiden lapset voivat myös kokea vanhempansa uuden avioliiton ristiriitaisesti. Isän tai äidin uusi avioliitto ei saa horjuttaa lapsen lojaalisuutta hänen toista biologista vanhempaansa kohtaan. Uusi liitto ei itsessään vaikuta esimerkiksi lasten huoltajuuteen. Koska lapset ovat tilanteessa heikoin ja erityiseen suojeluun oikeutettu osapuoli, valiokunta pitää lähtökohtana lasten oikeuksien turvaamista. Tästä syystä perustevaliokunta katsoo, että aloite tulee esitetyssä muodossa jättää raukeamaan.

Uusperheen tilanne ja lapset voidaan valiokunnan näkemyksen mukaan ottaa huomioon esimerkiksi toimituskeskustelussa, vihkipuheessa, lukukappaleissa ja esirukouksessa. Heidän kotinsa voidaan siunata, jolloin siunaus sulkee sisäänsä perheen kaikki jäsenet.

Erilaisten perhetilanteiden kohtaamistaitoja on syytä pitää esillä kirkon työntekijöiden perus- ja täydennyskoulutuksessa. Valiokunta painottaa papin ammatillisen tilannetajun tärkeyttä ja sen kehittämisen merkitystä. Olennaista on, että erilaisissa tilanteissa pappi kohtaa ihmiset hienovaraisella tavalla, kuitenkin siten, ettei toimitusten kirjan käsitys avioliittoon vihkimisen luonteesta muutu. Perustevaliokunta pitää tärkeänä pastoraalisia kohtaamistaitoja ja uusperheiden huomioon ottamista kaikessa kirkon toiminnassa.

1. **Piispainkokouksen lausunto**

Piispainkokous toteaa, että edustaja-aloite 2/2014 ”Vaihtoehtojen lisääminen avioliittoon vihkimisen kaavaan tilanteissa, joissa toisella tai molemmilla vihittävistä on lapsia” nostaa esille tärkeitä pastoraalisia kysymyksiä. Aikuisten ja lasten välisen yhteyden vahvistaminen uuden perheen muodostuessa on olennainen asia. Samoin on hyvä kiinnittää entistä enemmän huomiota siihen, miten lapset huomioidaan avioliittoon vihkimisen juhlassa. Solmittava avioliitto vaikuttaa joka tapauksessa lasten elämään. Piispainkokous pitää hyvänä myös aloitteen tavoitetta antaa myönteinen viesti kirkon suhtautumisesta uusperheiden elämäntilanteisiin. Kirkko haluaa rohkaista uusperheen muodostavia pareja hakemaan kirkollista avioliittoon vihkimistä.

Näihin tavoitteisiin vastaamisessa ensiarvoisen tärkeää on, että Kirkollisten toimitusten kirjan avioliiton solmimista koskevia kaavoja sovelletaan kirkossamme entistä monipuolisemmin (esim. johdantosanat, puhe, esirukoukset). Näin toimitukset vastaisivat paremmin kirkon muuttuvaa toimintaympäristöä, jossa yhä useammalla vihittävällä pariskunnalla on yhteisiä lapsia ja/tai lapsia aiemmista parisuhteista.

Piispainkokouksen arvion mukaan lapsia koskevien kysymysten lisääminen kirkollisten toimitusten kirjaan ei yhdenmukaisena lisämateriaalina olisi toimivin ratkaisu. Uusperheen muodostuessa syntyy monimutkainen ja joskus jännitteinen ihmissuhteiden verkosto. Kirkkokäsikirjan ei tule rajoittaa pastoraalista harkintaa tarjoamalla näihin tilanteisiin liian valmiita toimintamalleja. Tällainen materiaali voisi kääntyä aloitteen varsinaisia tavoitteita vastaan.

Nykyinen avioliittoon vihkimisen kaava ja vihkitoimitukseen liittyvät käytännöt mahdollistavat jo lasten huomioimisen ja mukaan ottamisen. Papistoa ja seurakuntalaisia on syytä rohkaista ja opastaa suunnittelemaan toimituksia siten, että lapset tulevat huomioiduiksi kulloiseenkin tilanteeseen sopivalla tavalla.

Piispainkokous pitää tärkeänä, että perheiden erilaisiin elämäntilanteisiin kiinnitetään huomiota pappien koulutuksessa ja että kirkossamme olisi myös saatavilla uusperheitä palvelevaa rukousaineistoa. Näihin toimenpiteisiin voidaan ryhtyä ilman, että tehdään tässä vaiheessa muutoksia Kirkollisten toimitusten kirjaan. Muitakin toimituksia on syytä kehittää huomioimaan perheiden erilaiset elämäntilanteet.

Piispainkokous pitää parhaana vaihtoehtona sitä, että kirkkohallitus tuottaisi rukousaineistoa, jota voitaisiin käyttää tilanteissa, joissa toisella tai molemmilla vihittävistä on lapsia. Tällainen lisämateriaali edistäisi perheen rakentumista ilman vaikutelmaa, että lapset tulisivat sen myötä osaksi avioliittoon vihkimisen toimitusta. Monipuolisempi materiaali antaisi myönteisen viestin kirkon suhtautumisesta uusperheiden elämäntilanteisiin ja rohkaisisi hakemaan kirkollista avioliittoon vihkimistä.

1. **Aloitteen arviointia**

Käsikirjavaliokunta keskusteli aloitteesta ensimmäisen kerran toukokuussa 2014. Asiantuntijoina kuultiin kirkkoneuvos Pirjo Pihlajaa ja arkkihiippakunnan jumalanpalvelus- ja musiikkisihteeri Mika Mäntyrantaa. Asian käsittelyä jatkettiin marraskuussa 2014.

Valiokunnan keskusteluissa todettiin, että avioliitto on ensisijaisesti kahden aikuisen liitto. Eroperheiden lapset voivat kokea vanhempansa uuden avioliiton ristiriitaisin tuntein. Lapsia ei tule vihkitoimituksessa asettaa tilanteeseen, jossa heidät voitaisiin mieltää avioliiton juridisiksi osapuoliksi. Samalla on syytä korostaa, että lapset ovat olennainen osa muodostettavaa perhettä. Siksi vanhemmuuden tukeminen on ensiarvoisen tärkeää.

Avioliittoon vihkimisen kaava tarjoaa lähtökohdan, jota voi tarpeen mukaan soveltaa. Pappeja ja seurakuntalaisia pitäisi voimakkaasti rohkaista aloitteen tarkoittamaan suuntaan. Aloitteen tarkoitusta voi toteuttaa ottamalla tilanteen huomioon ja valmistelemalla vihkitilaisuutta yhdessä perheen kanssa. Lapsia voisi ottaa mukaan heille luonteenomaisella tavalla mm. iän ja tilanteen huomioiden. Mahdollisia osallistumisen tapoja voisivat olla esimerkiksi tekstin lukeminen, kynttilän sytyttäminen tai musiikin esittäminen.

Koko perheen huomioiminen on mahdollista myös kodin siunaamisen yhteydessä. Käsikirjavaliokunta haluaa pitää esillä kodin siunaamisen mahdollisuutta entistä laajemmin.

Uutta rukousaineistoa tarvittaisiin muissakin kirkollisissa toimituksissa.

1. **Valiokunnan kanta**

Aloite nostaa esiin hyvin tärkeitä kysymyksiä liittyen vihkimisiin, joissa toisella tai molemmilla vihittävistä on lapsia. Näitä ovat mm. lasten huomioiminen ja uusperheen keskinäisen yhteyden tukeminen biologista vanhemmuutta ohittamatta. Näihin asioihin on syytä kiinnittää kirkossa entistä enemmän huomiota. Toimituksia pitää kehittää vastaamaan perheiden erilaisia elämäntilanteita.

Käsikirjavaliokunta yhtyy piispainkokouksen arvioon siitä, että lapsia koskevien kysymysten lisääminen kirkollisten toimitusten kirjaan ei ole suositeltavin ratkaisu. Lisäksi Kirkkokäsikirjan muuttaminen on hidas ja monivaiheinen prosessi.

Sen sijaan käsikirjavaliokunta katsoo, että aloitteen tavoitteen mukaista lisäaineistoa kannattaa ryhtyä valmistelemaan. Materiaalissa olisi hyvä huomioida myös muut perheelle tärkeät ihmiset, esimerkiksi isovanhemmat ja kummit.

1. **Valiokunnan esitys**

Käsikirjavaliokunta esittää, että

1. Aloite jää raukeamaan Kirkollisten toimitusten kirjaan tehtävien muutosten osalta.
2. Aloitteen esitys vihkitoimituksissa käytettävän lisämateriaalin valmistamiseksi lähetetään kirkkohallitukselle jatkotoimenpiteitä varten.

5. päivänä marraskuuta 2014

Käsikirjavaliokunnan puolesta

Aino Vesti Pauliina Uhinki-Suominen

puheenjohtaja sihteeri

Asian käsittelyyn ovat ottaneet osaa puheenjohtaja Vesti sekä jäsenet Askola, Hiilamo, Kaskinen, Kemppainen, Löytty, Murtoperä, Palmu, Reinikainen, Stenlund (osittain) ja Teräslahti.